SL Uradni list Evropske unije L 313/6

UREDBA KOMISIJE (ES) št. 1756/2004

z dne 11. oktobra 2004

o določitvi podrobnih pogojev za zahtevane dokaze in merila za vrsto in stopnjo zmanjšanja pogostnosti zdravstvenih pregledov nekaterih rastlin, rastlinskih proizvodov ali drugih predmetov, navedenih v delu B Priloge V k Direktivi Sveta 2000/29/ES

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) in zlasti člena 13a(5)(c),

ob upoštevanju naslednjega:

(1) V skladu z Direktivo 2000/29/ES morajo vse pošiljke rastlin, rastlinskih proizvodov in drugih predmetov, navedenih v delu B Priloge V, praviloma opraviti preverjanje identitete in zdravstveni pregled, preden se jim dovoli vstop v Skupnost.

(2) Da bi omogočili manj pogosto opravljanje zdravstvenih pregledov, je treba določiti podrobne pogoje za dokaze iz drugega pododstavka člena 13a(2) Direktive 2000/29/EC, da rastline, rastlinski proizvodi in drugi predmeti, navedeni v delu B Priloge V k Direktivi, ki se vnašajo v Skupnost, izpolnjujejo pogoje, določene v navedeni Direktivi.

(3) Ker rastline za saditev in rastline, rastlinski proizvodi ali drugi predmeti, na katere se nanašajo ukrepi, sprejeti v skladu s členom 16(3) Direktive 2000/29/ES, predstavljajo večje tveganje vnosa organizmov, škodljivih za rastline ali rastlinske proizvode, se pogostnost pregledov teh rastlin, rastlinskih proizvodov in drugih predmetov ne sme zmanjšati.

(4) Za rastline, rastlinske proizvode ali druge predmete, za katere je treba imeti dovoljenje za uvoz v Skupnost v okviru odstopanja, opredeljenega v določbah člena 15(1) Direktive 2000/29/ES, veljajo posebni pogoji. Zato se pogostnost zdravstvenih pregledov teh rastlin, rastlinskih proizvodov ali drugih predmetov ne sme zmanjšati.

(5) Ukrepi, predvideni v tej uredbi, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO UREDBO:

Člen 1

Ta uredba se uporablja za zdravstvene preglede rastlin, določene v členu 13a(1)(b)(iii) Direktive 2000/29/ES v zvezi z rastlinami, rastlinskimi proizvodi in drugimi predmeti, navedenimi v delu B Priloge V k Direktivi 2000/29/ES, ki izvirajo iz določene države, določenega ozemlja ali določenega dela ozemlja (v nadaljnjem besedilu „zadevni proizvodi“), z izjemo:

(a) rastlin za saditev;

(b) katerih koli rastlin, rastlinskih proizvodov ali predmetov, za katere je treba pridobiti dovoljenje za uvoz v Skupnost v skladu z določbami člena 15(1) Direktive 2000/29/ES;

(c) katerih koli rastlin, rastlinskih proizvodov ali predmetov, za katere veljajo začasni ukrepi v skladu z določbami člena 16(3) Direktive 2000/29/ES;

(d) katerih koli rastlin, rastlinskih proizvodov ali drugih predmetov, navedenih v seznamu, pripravljenem v skladu s členom 13a(5)(b) Direktive 2000/29/ES.

Člen 2

1. Katera koli država članica lahko Komisiji odda zahtevek za manj pogosto opravljanje zdravstvenih pregledov zadevnega proizvoda. Ta zahtevek vsebuje informacije, določene v Prilogi I.

2. Ob spoštovanju pogojev iz člena 3 in na podlagi meril iz člena 4, Komisija pripravi seznam zadevnih proizvodov, v zvezi s katerimi se zdravstveni pregledi lahko opravljajo manj pogosto, in določi stopnjo manjše pogostnosti.

3. Ta seznam Komisija objavi po posvetovanju v okviru Odbora iz člena 18 Direktive 2000/29/ES.

Člen 3

Zdravstveni pregledi zadevnega proizvoda se smejo opravljati manj pogosto pod pogojem:

(a) da v obdobju treh let vsakoletno povprečno število pošiljk zadevnega proizvoda, vnesenega v Skupnost, znaša najmanj 200; in

(b) da najmanjše število pošiljk zadevnega proizvoda, na katerem so se v prejšnjih treh letih opravljali inšpekcijski pregledi, znaša najmanj 600; in

(c) da je vsakoletno število pošiljk zadevnega proizvoda, za katere je bilo ugotovljeno, da so okužene s škodljivimi organizmi, navedenimi v točki (e) Priloge I, nižje od 1 % skupnega števila pošiljk navedenega zadevnega proizvoda, uvoženega v Skupnost; in

(d) da je zahtevek glede zadevnih proizvodov iz člena 2.1 na voljo pri Komisiji.

Člen 4

1. Stopnja manj pogostega opravljanja pregledov iz člena 2(2) temelji na naslednjih merilih:

(a) število pošiljk zadevnega proizvoda, ki so bile prestrežene zaradi navzočnosti škodljivih organizmov, navedenih v seznamu iz točke (e) Priloge I;

(b) ocenjena mobilnost škodljivih organizmov, navedenih v seznamu iz točke (e) Priloge I, v fazi največje mobilnosti, do katere se lahko organizem razvije na zadevni rastlini ali rastlinskem proizvodu;

(c) število pošiljk zadevnih proizvodov, na katerih je bil opravljen fizični zdravstveni inšpekcijski pregled;

(d) kateri koli drugi dejavnik, ki je pomemben za določitev fitosanitarnega tveganja iz zadevnega trgovanja.

2. Vrsta manj pogostega opravljanja pregledov se izrazi kot najmanjši odstotek zdravstvenih pregledov, ki jih na zadevnem proizvodu lahko opravijo države članice. Najmanjši odstotek velja za vsako državo članico za vse pošiljke, sestavljene iz zadevnih proizvodov, uvoženih na njeno ozemlje.

Člen 5

1. Brez poseganja v člen 16(1) Direktive 2000/29/ES, za namene spremljanja uvoza zadevnih proizvodov, v zvezi s katerimi se opravljajo zdravstveni pregledi v skladu s to uredbo, države članice uvoznice posredujejo Komisiji in drugim državam članicam informacije, navedene v Prilogi II, najpozneje do 31. marca vsako leto.

2. Na podlagi teh informacij in v skladu z določbami členov 3 in 4 Komisija pripravi poročilo in oceni, ali se lahko v skladu s to uredbo zdravstveni pregledi na zadevnih proizvodih še vedno opravljajo manj pogosto in kako pogosto.

3. Če je ugotovljeno, da je 1 % skupnega števila pošiljk, sestavljenih iz zadevnega proizvoda, v zvezi s katerimi se zdravstveni pregledi rastlin opravljajo manj pogosto v skladu s to uredbo, okuženih s katerim koli od organizmov, navedenih v Prilogah I ali II k Direktivi 2000/29/ES, se šteje, da zadevni proizvod ni več upravičen do manj pogostih zdravstvenih pregledov.

Člen 6

Če se na podlagi ocene iz člena 5(2) ali iz presoje iz člena 5(3) izkaže, ali če je razvidno iz novejših obvestil o najdbah v državah članicah, da zadevni proizvod ne izpolnjuje več določb člena 3, Komisija spremeni seznam zadevnih proizvodov na katerih se lahko zdravstveni pregledi rastlin izvajajo manj pogosto, in objavi to spremembo.

Člen 7

Ta uredba se ponovno pregleda najpozneje do 1. januarja 2007.

Člen 8

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2005.

Ta uredba je v celoti zavezujoča in se neposredno uporablja v vseh državah članicah. V Bruslju, 11. oktobra 2004 Za Komisijo David BYRNE Član Komisije

(1) UL L 169, 10.7.2000, str. 1. Direktiva, kakor je bila nazadnje spremenjena z Direktivo Komisije 2004/70/ES (UL L 127, 29.4.2004, str. 97).

PRILOGA I Informacije, navedene v členu 2, vsebujejo: (a) opis zadevnih proizvodov; (b) izvor zadevnih proizvodov; (c) seznam držav članic, ki uvažajo zadevni proizvod; (d) obseg uvoza zadevnega proizvoda v Skupnost, izražen v številu pošiljk in v teži, kosih ali enotah; (e) seznam škodljivih organizmov, navedenih v Prilogah I ali II k Direktivi 2000/29/ES, ki so lahko na zadevnem proizvodu; (f) število pošiljk zadevnega proizvoda, ki so bile prestrežene zaradi navzočnosti škodljivih organizmov, navedenih pod točko (e); (g) ocenjeno mobilnost škodljivih organizmov iz točke (e) v fazi največje mobilnosti, do katere se lahko organizem razvije na zadevni rastlini ali rastlinskem proizvodu; (h) število pošiljk zadevnega proizvoda, prestreženih zaradi razlogov, ki niso povezani z navzočnostjo škodljivih organizmov iz točke (e); (i) število pošiljk zadevnega proizvoda, na katerih je bil opravljen fizični zdravstveni inšpekcijski pregled. V zvezi z informacijami, navedenimi pod točkami (d), (f), (h) in (i), dokumentacija vsebuje podatke, ki zajemajo obdobje najmanj treh let pred letom, v katerem so bili predloženi.